*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 23ης Οκτωβρίου 1984

για την παροχή συνεισφοράς στην Ευρωπαϊκή Κοινότητα Άνθρακα και Χάλυβα από το γενικό προϋπολογισμό των Ευρωπαϊκών Κοινοτήτων

(84/541/ΕΚΑΧ, ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι οι δυσχέρειες που αντιμετωπίζει τη στιγμή αυτή η βιομηχανία σιδήρου και χάλυβα της Κοινότητας καθιστούν αναγκαία την υιοθέτηση, στο πλαίσιο της συνθήκης για την ίδρυση της Ευρωπαϊκής Κοινότητας Άνθρακα και Χάλυβα, προγράμματος αναδιάρθρωσης αυτού του τομέα δραστηριότητας·

ότι το πρόγραμμα αυτό περιλαμβάνει σύνολο μέτρων που αποσκοπούν στην ορθολογική οργάνωση του μηχανισμού παραγωγής και στην ανύψωση της παραγωγικότητας του τομέα αυτού στο επίπεδο ανταγωνιστικότητας που απαιτούν οι συνθήκες ανταγωνισμού που αντιμετωπίζει στη διεθνή αγορά, σύμφωνα με τους «γενικούς στόχους 1985 για το χάλυβα» κατά την έννοια του άρθρου 46 της συνθήκης ΕΚΑΧ·

ότι αυτό το σύνολο μέτρων αναδιάρθρωσης προϋποθέτει κοινωνικά συνοδευτικά μέτρα για να απαμβλυνθούν οι επιπτώσεις αυτών των μέτρων στην απασχόληση· ότι έχει αποδειχθεί, εν προκειμένω, αναγκαίο να χρησιμοποιηθεί όλο το φάσμα των ενισχύσεων αναπροσαρμογής που προβλέπονται υπέρ των εργαζομένων του θιγόμενου τομέα στο άρθρο 56 παράγραφος 2 της συνθήκηες ΕΚΑΧ·

ότι τα προγράμματα που συμφώνησε η Κοινότητα να στηρίξει στα πλαίσια του «κεφαλαίου κοινωνικών μέτρων 1981», χρησιμοποιώντας τις ποικίλες μορφές ενισχύσεων για την αναπροσαρμογή, έχουν λήξει σε όλα τα κράτη μέλη, στο τέλος του 1982·

ότι είναι απαραίτητο να συνεχιστούν και να συμπληρωθούν τα έκτακτα αυτά μέτρα μετά την ημερομηνία αυτή, λόγω των σημαντικών επιπλέον απωλειών θέσεων απασχόλησης που αναμένονται για την περίοδο της αναδιάρθρωσης, καθώς και λόγω της κατανομής του θιγόμενου εργατικού δυναμικού κατά ηλικίες και της επιδείνωσης της ανεργίας στις χαλυβουργικές περιοχές·

ότι, υπό τις παρούσες συνθήκες, τα προβλεπόμενα από τη συνθήκη ΕΚΑΧ οικονομικά μέσα δεν εξασφαλίζουν την ικανοποιητική χρηματοδότηση των μέτρων αυτών·

ότι, αν η κατάσταση αυτή δεν αντιμετωπιστεί κατάλληλα, θα υπάρχει κίνδυνος, μέσω κυρίως των δευτερευόντων αποτελεσμάτων της, να επιδεινώσει σημαντικά τη γενική κατάσταση της απασχόλησης στην Κοινότητα και να θέσει σε κίνδυνο την αρμονική ανάπτυξη των οικονομικών δραστηριοτήτων, επηρεάζοντας έτσι την πραγματοποίηση ενός από τους θεμελιώδεις στόχους της Κοινότητας ·

ότι, σε συνάρτηση με τους «γενικούς στόχους 1985 για το χάλυβα », η Επιτροπή υπέβαλε αίτηση για έκτακτη προσωρινή συνεισφορά από το γενικό προϋπολογισμό των Ευρωπαϊκών Κοινοτήτων, ώστε να μπορέσει να φέρει σε αίσιο πέρας την εφαρμογή των μελετώμενων συνοδευτικών κοινωνικών μέτρων,

ΑΠΟΦΑΣΙΖΕΙ:

Άρθρο μόνο

Παρέχεται στην Ευρωπαϊκή Κοινότητα Άνθρακα και Χάλυβα, από το γενικό προϋπολογισμό των Ευρωπαϊκών Κοινοτήτων του οικονομικού έτους 1984, συνεισφορά ώστε να εξασφαλιστεί η κοινοτική χρηματοδότηση των προσωρινών ειδικών επιδομάτων που χορηγούνται στους εργαζόμενους των επιχειρήσεων σιδήρου και χάλυβα και των ορυχείων σιδήρου της Κοινότητας, η απασχόληση των οποίων καταργείται, ή απειλείται αμέσως ή εμμέσως, εξαιτίας σχεδίου αναδιάρθρωσης που αποδέχεται η επιχείρηση ή ομάδα επιχειρήσεων, ή οι δημόσιες αρχές, σύμφωνα με τους γενιούς στόχους για το χάλυβα.

Το ποσό που κρίνεται απαραίτητο για τη συνεισφορά αυτή ανέρχεται σε 62,5 εκατομμύρια ECU.

Λουξεμβούργο, 23 Οκτωβρίου 1984.

Για το Συμβούλιο

Ο Πρόεδρος

P. BARRY

(1) ΕΕ αριθ. C 307 της 14. 11. 1983, σ. 138.